Document ID: 32004D0084

Απόφαση της Επιτροπής
της 23ης Ιανουαρίου 2004
σχετικά με μέτρα προστασίας για τη γρίπη των ορνίθων στην Ταϊλάνδη
[κοινοποιηθείσα υπό τον αριθμό Ε(2004) 171]
(Κείμενο που παρουσιάζει ενδιαφέρον για τον ΕΟΧ)
(2004/84/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΟΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφοι 1 και 5,
Εκτιμώντας τα ακόλουθα:
(1) Η Ταϊλάνδη ανέφερε επιδημία γρίπης των ορνίθων σε πουλερικά.
(2) Επίσης αναφέρθηκε στην Ταϊλάνδη ανθρώπινο κρούσμα λόγω μόλυνσης από το στέλεχος του ιού της γρίπης των ορνίθων.
(3) Σύμφωνα με τις διατάξεις των οδηγιών 97/78/ΕΚ και 91/496/ΕΟΚ(2) θεσπίζονται μέτρα σε περίπτωση εκδήλωσης ή εξάπλωσης, στην επικράτεια τρίτης χώρας, ασθένειας που προβλέπεται στην οδηγία 82/894/ΕΟΚ του Συμβουλίου(3) ή άλλης ασθένειας ή οποιουδήποτε άλλου φαινομένου ή περιστατικού που είναι δυνατόν να αποτελέσει σοβαρό κίνδυνο για την υγεία των ζώων ή τη δημόσια υγεία.
(4) Η εισαγωγή από την Ταϊλάνδη ζώντων πουλερικών και στρουθιονίδων και των αβγών τους προς επώαση δεν επιτρέπεται· ωστόσο, οι εισαγωγές ορισμένων προϊόντων πουλερικών που προέρχονται από την Ταϊλάνδη ενδέχεται να αποτελέσουν κίνδυνο για εισαγωγή της νόσου.
(5) Συνεπώς, οι εισαγωγές από την Ταϊλάνδη στην Κοινότητα νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, παρασκευασμάτων με βάση το κρέας πουλερικών και προϊόντων με βάση το κρέας πουλερικών, και παρασκευασμάτων κρέατος που συνίστανται σε ή περιέχουν κρέας των προαναφερθέντων ειδών, πρώτων υλών για την παρασκευή ζωοτροφών που προέρχονται από πουλερικά που έχουν θανατωθεί μετά την 1η Ιανουαρίου 2004, και αβγών που προορίζονται για κατανάλωση από τον άνθρωπο, πρέπει να ανασταλούν αμέσως, δεδομένης της σοβαρότητας των ενδεχόμενων κινδύνων.
(6) Η απόφαση 97/222/ΕΚ της Επιτροπής(4) προβλέπει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να περιοριστεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Προκειμένου να αποφευχθούν περιττές επιβαρύνσεις στο εμπόριο, οι εισαγωγές προϊόντων με βάση το κρέας πουλερικών καταγωγής Ταϊλάνδης που έχουν υποστεί επεξεργασία σε θερμοκρασία τουλάχιστον 70° Κελσίου πρέπει να συνεχίσουν να εγκρίνονται.
(7) Η παρούσα απόφαση θα επανεξεταστεί κατά τη συνεδρίαση της μόνιμης επιτροπής για την τροφική αλυσίδα και την υγεία των ζώων που έχει προγραμματιστεί για τις 2-3 Φεβρουαρίου 2004,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη απαγορεύουν την εισαγωγή από την Ταϊλάνδη νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων κρέατος που συνίστανται σε ή περιέχουν κρέας των προαναφερθέντων ειδών, πρώτων υλών για την παρασκευή ζωοτροφών, καθώς και αβγών που προορίζονται για κατανάλωση από τον άνθρωπο.
Άρθρο 2
Κατά παρέκκλιση από το άρθρο 1, τα κράτη μέλη επιτρέπουν την εισαγωγή προϊόντων με βάση το κρέας πουλερικών, όταν το κρέας πουλερικών που περιέχεται στο προϊόν με βάση το κρέας αυτό έχει υποβληθεί σε ειδική επεξεργασία του τύπου B, Γ ή Δ, όπως περιγράφεται στο μέρος IV του παραρτήματος της απόφασης 97/222/ΕΚ.
Άρθρο 3
1. Κατά παρέκκλιση από το άρθρο 1, τα κράτη μέλη επιτρέπουν την εισαγωγή νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας πουλερικών και παρασκευασμάτων με βάση το κρέας πουλερικών που συνίστανται σε ή περιέχουν κρέας των προαναφερθέντων ειδών, το οποίο προέρχεται από πουλερικά που έχουν θανατωθεί πριν από την 1η Ιανουαρίου 2004.
2. Στα κτηνιατρικά πιστοποιητικά που συνοδεύουν τις αποστολές των προϊόντων που αναφέρονται στην παράγραφο 1, περιλαμβάνονται οι ακόλουθες λέξεις ανάλογα με το είδος:
"Νωπό κρέας πουλερικών/Νωπό κρέας στουθιονίδων/Νωπό κρέας αγρίων πτερωτών θηραμάτων/Νωπό κρέας εκτρεφόμενων πτερωτών θηραμάτων/Προϊόν με βάση το κρέας πουλερικών/Παρασκεύασμα με βάση το κρέας πουλερικών(5), σύμφωνα με το άρθρο 3 παράγραφος 1 της απόφασης 2004/84/ΕΚ.".
Άρθρο 4
Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Ιανουαρίου 2004.

Labels: 0
18
6